बमुश्किल दस-बारह दिन पहले फेसबुक पर यह खबर सरासर कर दौड़ी कि दूथनाथजी कैंसर से ग्रसित हैं। इस खबर में आश्चर्य करने जैसा कुछ नहीं था, क्योंकि यह रोग जिस तरह से फैल रहा है, लगता है कि जूड़ी-बुखार जैसा ही कोई रोग हो यह। लेकिन सच यही है कि यह रोग पचास साल पहले जितना सांघातिक था, आज भी उतना ही है। तमाम ज्ञान-विज्ञान अभी इसके आगे नत-मस्तक है। अगर इसे ‘डेथ-वारंट’ कहा जाता है, तो यह सचमुच वैसा ही है। मुझे सचमुच चिंता हुई क्योंकि वे एक तरह से मेरे ‘कथा-गुरू’ थे। मैंने एक इलाहाबादी मित्र से इसकी तस्दीक की तो उसकी प्रतिक्रिया कुछ उलट थी। इसकी वजह भी है कि वे इलाहाबाद में हमेशा एक ‘संदिग्ध’ और विवादास्पद व्यक्ति बने रहे।